
			Limiar

			A celebración do centenario da fundación das Irmandades da Fala (IF), en 2016, chegou acompañada dunha programación institucional e de ducias de actos celebrados por asociacións culturais de base, e por outras entidades e colectivos, para lembrar e difundir o legado irmandiño e homenaxear personalidades ligadas a aquel período tan vizoso para a historia de noso. Actos en que estiveron presentes as IF a través da literatura, da música, do teatro; de mostras filatélicas, roteiros urbanos, exposicións itinerantes; de mesas de debates, seminarios, publicacións, como a xerada após a celebración do Simposio Repensando Galicia: As Irmandades da Fala 1916-1931; dos espazos web dalgunhas institucións que albergaron novas seccións –de pouco alcance, na verdade– para dar a coñecer os fondos conservados sobre as IF, no caso da Real Academia Galega, ou un Álbum das Irmandades, no caso do Consello da Cultura Galega, destinado a recoller biografías dos principais protagonistas do movemento, aínda que só saíron dezaseis e ningunha de mulleres... 

			Porén, malia o esforzo realizado –que hai que agradecer– por espallar o labor de homes e mulleres que entre 1916 e 1936 deixaran a agra decruada e a semente botada, a lembranza das irmandiñas en todos aqueles eventos, na verdade, foi bastante testemuñal e case sempre referida a mulleres xa coñecidas, moi poucas, porque apenas se avanzou no coñecemento doutras na citada efeméride, coa excepción de Micaela Chao, que tirou do esquecemento Emilio Xosé Insua, e Concepción González Varela e Adela Martínez García, cuxos perfís biográficos foron recuperados por quen subscribe. Foi ao finalizar o centenario cando comezamos unha pescuda perseverante co obxectivo de dar a coñecer outros nomes, porque era impensábel que naquel movemento transversal, que encheu de esperanza e ilusións moitos corazóns,  non houbese máis mulleres.   

			Pouco e pouco fomos confirmando documentalmente que na acción social, cultural e política, tamén estaban elas, as irmandiñas, mais ese mantelo tan opaco que as cubriu e que apenas deixou pasar unha raiola de luz sobre as súas vidas e accións, foinas envolvendo até chegarmos á actualidade. Como aconteceu coa maioría das mulleres doutros períodos da nosa historia, o seu –sabémolo– foi un traballo constante, calado, produtivo, silenciado, que había que recuperar. Porque como ben deixou escrito Xohana Torres nun fermoso poema dedicado á súa avoa, “Sibila en Ribadavia”, co que pechou o discurso de ingreso na Academia Galega, Eu tamén navegar (2001):  “É que nada se entenderá de todo/ se antes non regreso ao punto de partida”. 

			Malia os tímidos avanzos que se produciron nas primeiras décadas do século XX, non foi nada doado para as mulleres a incorporación aos espazos públicos. Naquel ambiente xeral en que vivía a metade da humanidade, as irmandiñas non foron unha excepción. Cando se elixiu a directiva do grupo feminino da IF da Coruña, en decembro de 1918, ningunha das electas fixo uso da palabra nen leu a calorosa mensaxe que enviaran un grupo de señoras, porque quen a leu foi Lois Peña Novo, despois de pronunciaren discursos, tras a elección, varios irmandiños coñecidos. Tampouco hai rastro da asistencia ás asembleas das IF aínda que xa na I, celebrada en Lugo o 17 e 18 de novembro de 1918, se proclamase a igualdade de dereitos para as mulleres. Houbo que agardar á etapa da República para encontrarmos, por primeira vez, nun acto –tal como se sinalou no transcurso do mesmo– ás mulleres do Grupo Feminino do Partido Galeguista (PG) de Ourense. Foi na III Asemblea celebrada en Ourense en xaneiro de 1934 e volverían estar presentes na IV, que tivo lugar en Compostela en abril de 1935. Foron as ourensás as que romperon con aquela discriminación e onde tamén tiveron voz a través dos discursos que pronunciou Mercedes do Campo, secretaria do grupo, en ambas as asembleas; discursos nos que, alén da declaración e afirmación da galeguidade do colectivo e do traballo que debían facer en prol do melloramento da Patria, propugnou a creación de grupos femininos para vincularen as mulleres co movemento galeguista. 

			Por outra parte, excepción feita dos grupos especificamente femininos, foi testemuñal a súa presenza en cargos orgánicos no PG, como no resto dos partidos. Á agrupación galeguista estradense cábelle a honra de ser a primeira que contou con tres mulleres na directiva: na elección efectuada en febreiro de 1933, con Carlos Pardo como presidente e Felipe Rei como secretario, a tesouraría recaeu en María Pereira Rial e dúas vogalías en Maruxa e Isaura Calvo.  

			Non pretendemos analizar estes datos que sinalamos, e outros que se comentan ao longo dos capítulos, con criterios actuais senón deixar constancia dunha realidade que afectou por igual a todas as mulleres. No caso das irmandiñas, a súa proxección pública tamén foi abondo limitada se a comparamos coa dos compañeiros, mais o seu compromiso e actividades non foron en absoluto irrelevantes. Cos seus contributos avanzouse no cultivo da lingua e cultura e na defensa da identidade galega, porque naquela seara comunal, elas tamén colleron a aixada ou o legón para abriren e removeren a terra e, en cada suco que abriron, deixaron o gran, que foi xermolando aos poucos... Ás veces, os lombos de terra, ao caeren no rego, afogaron a semente e outras veces a mera ou o pedrazo estragaron a colleita. Houbo que repetir a sementeira... Mais, dunha ou doutra forma, ao final sempre houbo produtos para colleitar; produtos que seguimos recollendo nesta altura. 

			Quer no activismo inicial tras o nacemento das Irmandades, quer na música, no baile, no teatro, na actividade intelectual, no exercicio do maxisterio, no traballo agrícola, no deporte, na actividade empresarial, na medicina, na actividade política, no desenvolvemento editorial galego, no espallamento do ideal galeguista e republicano, na defensa da lingua, na escrita, no lanzamento de manifestos... Alí estaban as irmandiñas cuxas traxectorias –ás veces bastante completas, outras veces fragmentarias–, incluímos neste libro, para tentar cubrir un sorprendente e inxusto baleiro. 

			As irmandiñas existían, embora o seu papel social estivese limitado polos condicionantes de xénero e non tivese a mesma consideración de que gozaban os irmandiños. Mesmo así, foron abrindo cos cóbados os espazos arelados, contra vento e marea.  E, como estiveron presentes na sociedade do seu tempo, só había que buscalas, proceso ben laborioso porque os seus nomes e achegas ficaron espallados polas páxinas de xornais e revistas, por algunhas monografías e, noutros casos, gardadas nos arquivos e na memoria familiar. Non foi labor doado atopar as súas pegadas por ese proceso de ocultación que excluíu as mulleres da historia. No caso das integrantes dos coros e cadros de declamación, por exemplo, as alusións á participación feminina nos diferentes espectáculos comentados limitábase, con moita frecuencia, a frases do tipo “un grupo de señoritas”, “unhas mulleres”, “unhas mozas”, sen faceren referencia nominal. No caso das asistentes a algúns actos políticos ou doutro teor, tampouco se individualizaba, e estes feitos sempre dificultan a investigación.    

			Co título Irmandiñas, referímonos non só ás asociadas ás IF de que temos constancia porque, como é ben sabido, arredor do movemento irmandiño agromaron diferentes iniciativas nas que estiveron presentes as mulleres. Por iso incluímos no libro ás que fixeron parte dos coros e das agrupacións teatrais que se formaron á marxe dos coros; ás que foron socias activas e/ou protectoras de institucións científicas tan prestixiosas como o Seminario de Estudos Galegos, ligado á Universidade de Santiago, que desenvolveu unha tarefa de grande magnitude; ás militantes do Partido Galeguista –para algunhas continuación da militancia nas IF– onde houbo moitas mestras, modistas, labregas e algunha propietaria; ás que traballaron incansabelmente na Agrupación Republicana Feminina, unha das entidades máis dinamizadoras da Coruña nos seus tres anos de existencia (1933-1936), ou ás integrantes do Grupo Feminino do Partido Galeguista de Ourense, que fixeron ouvir a súa voz por primeira vez, a través do “Manifesto ás mulleres galegas”, o Día de Galiza 1933; ás que colaboraron en medios como A Nosa Terra, con escasa presenza, todo hai que dicilo. Mulleres, todas, que foron conscientes do papel que xogaban no proceso de construción do país, na defensa da súa lingua e cultura, das súas tradicións, na prosperidade colectiva, na angueira política e na paz social.

			E chegou a militarada a segar vidas, a destruír familias, a tinxir de sangue as paisaxes amadas, a rachar con proxectos individuais e colectivos de moitas galegas e galegos. A militarada chegou para estragalo todo, para cubrir de sufrimento e traxedia moitas vidas, demasiadas; para golpear de forma brutal algunhas irmandiñas (Antonia Pardo, Amalia Álvarez, María Miramontes) ao arrebatárenlles o que máis amaban, os seus homes, cos que partillaran ideais e proxectos de vida. Aquel regueiro de sangue que ficou na estrada de Saa-Meixide, na Caeira e en Cacheiras en agosto do 36, tras os fusilamentos de Camilo Díaz, Alexandre Bóveda e Ánxel Casal, tinxiu de dor e soidade a vida das súas viúvas. 

			Para algunhas irmandiñas o golpe militar supuxo o afastamento da Galiza. Co corazón magoado e cun fardel ateigado de tristura e impotencia, puxeron terra por medio para fuxir da persecución, do cárcere ou, talvez, da morte. Deixaron as raíces na terra, marcharon a Francia (Amparo López Jean), a Arxentina (María Miramontes), a Cuba (Pilar Durán Fariña) e, para sobrevivir, teceron unha rede cos fíos da ausencia e das lembranzas; coa lingua, o froito primeiro que agarimaron na distancia. Nunca máis volveron. 

			Varias mestras que figuran no libro foron sancionadas con suspensión de emprego e salario por períodos de tempo breves ou máis extensos. Outras viron truncada a súa brillante carreira profesional no exercicio da docencia: Elvira Bao Maceiras e Carmen Parga Rodríguez foron separadas definitivamente do Maxisterio. O caso desta última revela como actuaban aquelas comisións depuradoras: en 1955 revisouse o seu expediente e resolveuse que podía volver ao exercicio docente mais con traslado fóra da provincia durante cinco anos e inhabilitación para cargos directivos e de confianza. 

			Outras irmandiñas tamén sufriron nas súas profesións as consecuencias do levantamento militar: a xornalista María Luz Morales, que fora nomeada directora do xornal barcelonés La Vanguardia por un comité obreiro integrado por representantes das diferentes seccións, foi cesada e depurada, retirouselle o pasaporte e prohibíuselle o exercicio xornalístico, alén de estar encarcerada durante corenta días nun convento habilitado como prisión, período ao que seguiron varios anos de ostracismo até que retomou o xornalismo. O posicionamento político da médica Olimpia Valencia López púxoa no punto de mira das autoridades e, en febreiro de 1937, estivo uns días detida no cuartel da Garda Civil, acusada de pertencer ao PG e de ter relación con xentes de esquerdas. As represalias que sufriron as persoas non adictas ao novo réxime, deixáronse sentir así mesmo na súa consulta de Vigo. 

			Xa iniciada a dura posguerra, unha militante do PG residente en Bandeira, Laura Nicolás Esperante, foi condenada a dous anos de cárcere –acusada de bandidaxe e terrorismo–, por colaborar coa guerrilla antifranquista, organización na que estaban o seu home e un irmán. 

			Atrás quedaron anos de entrega á causa de Galiza, de compromiso ideolóxico, de construción dun país ao que amaban e no que crían, de loita pola consecución da autonomía. Ao longo dos capítulos de Irmandiñas, nos que seguimos o criterio cronolóxico, tratamos de reconstruír aquel período contextualizado da nosa historia no que foron (co)partícipes as mulleres. No caso dalgunhas ben coñecidas na actualidade, como a coruñesa María Luz Morales –unha das xornalistas e escritoras de máis intensa e brillante traxectoria que residiu en Barcelona desde moi nova–, afondamos de maneira especial na súa relación con Galiza e co PG, a vertente menos coñecida e investigada, e achegamos informacións descoñecidas ou ignoradas. O caso de María Miramontes, na nosa opinión, precisaba dunha revisión, porque se ben é certo que se dedicou ao oficio da costura, cómpre deixar de aporlle a romántica  imaxe da “costureiriña linda” que salvou coa agulla, o fío e as tesouras a empresa editorial do libro galego, Nós. Fica moi conmovedor como relato, mais a correspondencia de Ánxel Casal co seu irmán Manuel e os testemuños publicados –na biografía do editor, da autoría de Dobarro/Vázquez Souza–, sobre todo o dun tipógrafo que viviu coa parella case tres anos, relativizan aquela dedicación e son suficientemente ilustrativos sobre o labor diversificado da irmandiña. Coseu, efectivamente, mais en Compostela, cando menos, centrouse sobre todo na especialidade de corte e tiña alumnas que ían aprender ao seu obradoiro. Na imprenta Nós, coseu e encadernou libros e, noutra orde de cousas, en cada iniciativa de Ánxel Casal, sempre estaba ela, como pomos de relevo no capítulo III. O plural, non maiestático, que utiliza Ánxel Casal na correspondencia, ao se referir ás actividades que desenvolvían e ás iniciativas que tiñan entre mans, e as despedidas –”Maruxa e Ánxel”, “Ánxel e Maruxa”– reflicten unha realidade, a relación igualitaria entre a parella, e non unha mera expresión lingüística.  

			Os catorce capítulos de que consta o libro son desiguais en extensión porque a información para a elaboración dos perfís biográficos tamén foi desigual: unhas ocupan un capítulo enteiro, outras apenas unhas liñas. Mais as investigacións de xénero son sempre “obra aberta”, que pode ser completada en futuras investigacións, e de feito así ven acontecendo con outros libros. En todo caso, quixemos lembrar as irmandiñas que pisaron por primeira vez as aulas universitarias, as que estaban nas bibliotecas, nas reunións do Seminario de Estudos Galegos; as que asistían ás veladas literario-musicais ou teatrais da Casa Social (Salón Teatro) de Compostela, como espectadoras ou como conferenciantes e actrices, ou ás veladas teatrais no Teatro Xofre de Ferrol, no Alfonsetti de Betanzos, no Principal de Compostela; as que ían aos mitins no Rosalía de Castro da Coruña; as que se reunían co colectivo de militantes no local social de María Pita, 17, ou na rúa Real, 36º-1º da Coruña; as que acudían á sede do grupo irmandiño compostelán, na Praza da Quintana-esquina San Paio, nº 7 e, máis tarde, na rúa Caldeiraría, 30. 

			Todas as mulleres que figuran no libro desenvolveron a súa actividade no período anterior a 1936 e pódense encadrar dentro das entidades, asociacións, grupos ou organizacións que encabezan cada capítulo. De colaboraren en máis dun grupo ou asociación, como é o caso das que foron militantes das IF, do PG e da Agrupación Republicana Feminina, por exemplo, ocupámonos da súa traxectoria seguindo un criterio cronolóxico. Dos catorce capítulos de Irmandiñas, nove levan un Anexo onde reproducimos textos de non doada localización e consulta, uns da autoría das biografadas, outros son manifestos, arengas, declaracións, publicadas en días sinalados, como o 25 de xullo, cuxa inclusión semella acaída para un mellor e máis completo coñecemento da materia tratada no respectivo capítulo. A obra está ilustrada con abundante material gráfico, en boa medida inédito, para contribuír, aínda máis, á recuperación da imaxe de moitas galegas. Porque é importante porlles rostro. 

			Para alén das fontes referenciadas na Bibliografía, para a elaboración de Irmandiñas foron fundamentais as fontes hemerográficas. Fíxemos un baleirado exhaustivo de numerosas publicacións galegas –e das colectividades galegas en América–, dalgunhas catalás e madrileñas do período 1916-1936, cuxa relación, e abreviatura, figura no apartado correspondente. O semanario A Nosa Terra, boletín irmandiño e posteriormente do PG, foi unha fonte de información inesgotábel. Información que completamos en arquivos e fundacións. A todas estas fontes hai que engadir as orais, de grande importancia para a recuperación de traxectorias femininas, porque a técnica de investigación oral permite dar resposta aos problemas derivados da ausencia de fontes escritas. Neste sentido a colaboración prestada polas familias de varias irmandiñas foi decisiva. E aquí xa entramos no capítulo de agradecementos.

			Para todas e todos os familiares –netas e netos, sobriñas e sobriños ou persoas unidas a elas por outro nexo familiar–, vai todo o noso agradecemento, porque abriron os seus arquivos para nos facilitar imaxes gráficas e coa súa memoria achegaron datos biográficos. Para non facer prolixa a enumeración, consignamos os seus nomes en “Arquivos particulares”, que figura no apartado “Fondos documentais e bibliografía”. Si queremos citar, porén, os nomes de familiares directos, fillas e fillos dalgunhas irmandiñas: Elvira Varela Bao, Amalia Bóveda Álvarez, Manuel Peña-Rey Bouzas, María Luísa Bouza Álvarez, José Rey Parga, Juana Pimentel Muñiz, Dolores Rodríguez Sende, Mª del Carmen Rodríguez Sende e Aurora Romero Quintáns. Elas e eles achegaron información, puxeron ao noso dispor a documentación conservada na casa, esclareceron dúbidas, brindáronnos o seu tempo e a súa amizade. 

			Do arquivo de Uxío Breogán Diéguez Cequiel, José Luís do Pico Orjais e Xesús Santos saíron materiais que facilitaron o noso labor de pescuda, enriqueceron os contidos que figuran nalgúns capítulos e incrementaron algúns perfís biográficos e a parte gráfica do libro. Cos tres amigos temos contraída unha débeda de gratitude. A mesma gratitude que queremos expresar con Manuel Igrexas e coa Fundación Isla Couto –co seu arquiveiro Iñaqui Solla e, de maneira especial, co seu padroeiro Xosé Luís Pastoriza Rozas–, por nos facilitar información e imaxes para o capítulo IX, como se indica nas notas correspondentes.   

			Irmandiñas sae ao mundo rodeado de arte, a que puxeron Helena de Alfonso, Jose Lara Gruñeiro e José Luís do Pico Orjais –da banda folk Barahúnda– na peza orixinal do mesmo título que compuxeron inspirándose nelas. E sae co alento e a axuda inestimábel do meu compañeiro de vida, Xosé Luís Ces. 

			Edicións Laiovento vai celebrar ao longo de 2020 o seu 30 aniversario. Alegrámonos de que Irmandiñas se incorpore ao seu catálogo nesta data sinalada e agradecemos ao seu responsábel, Afonso Ribas, a acollida de libros como este, e como os publicados anteriormente, centrados na  visibilización das galegas.

			En Compostela, a 17 de decembro de 2019, data de nacemento de Ánxel Casal e Día da Edición en Galiza. 

			Aurora Marco

		

	
		
			1. As primeiras irmás da Fala. Concepción González e Jacinta Landa 

			Adóitase citar como xerme da presenza feminina no movemento irmandiño unha relación de nomes de mulleres, vinculadas a membros ben coñecidos e activos en 1917 –algunhas aparecen citadas como “señoras de...”–, que  achegaron fondos para doaren á IF da Coruña unha bandeira galega bordada. Desde o número 16 de A Nosa Terra (ANT), de 20 de abril de 1917, até o número 67-68, de 30 de setembro de 1918, mantívose aberta unha subscrición para que as galegas fixesen as correspondentes achegas. Encabezaba a primeira listaxe a “Sra. de Vilar Ponte”,  Micaela Chao Maciñeira, unha irmandiña moi relevante á que lembramos no capítulo seguinte, unida polo seu ideario e activismo a outras mulleres que tamén figuran como doantes. Naquel primeiro número hai un preámbulo explicativo daquela iniciativa: unhas cantas mulleres, de boa vontade e alta “enxebreza”,  ofrecéranse para abrir unha subscrición entre as que simpatizasen coa idea, coa finalidade de doar a bandeira que sería símbolo da Irmandade e que estaría presente en todos os actos oficiais ou de propaganda aos que asistisen. Mulleres coñecidas por si propias, e non pola súa relación familiar, foron sumándose ao longo de máis dun ano a aquela listaxe: alén de Micaela Chao, as súas irmás Carme e Teresa, Elvira Bao Maceiras, Ánxela Roibal, Pura González Varela, María Balboa López, as irmás Mercedes e Ramona Pavón, Ánxela Blanco Pérez, Carmen Meléndrez, Rosa Martínez, Sofía Domínguez... Ningún dato se pode ofrecer doutras moitas, mais si sabemos que estaban na rede, na órbita irmandiña. O desinterese da historiografía galega polas investigacións de xénero, unido á invisibilidade de que foron obxecto as mulleres e a escasa valoración do seu activismo e das súas traxectorias por parte dalgunhas familias, explican que, nesta altura, non poidamos ofrecer uns mínimos trazos biográficos da maioría daquelas doantes, aínda que si reproducimos os nomes de todas porque, como é ben sabido, o que non se nomea, non existe. (Vid. Anexo)

			A bandeira da IF da Coruña, conforme ao deseño de Camilo Díaz Baliño, fíxose realidade finalmente. Desde as páxinas do voceiro oficial irmandiño fora moi ben acollida a idea. Só mostrou reticencias, ao pouco de se iniciar a colecta, Xaime Quintanilla:

			“As donas e donicelas da Cruña van agasallare á irmandade d´aquela vila coa bandeira. Moi ben. Mais eu non son moi amigo de bandeiras e de símbolos. Todos iles son berze de preguiza inteleutual. Cando nos pobos non hai contenido de pensamentos, déitanse no leito dos símbolos, pra descansare, e dormen mainamente n´il. Cando as razas non saben o que pensan e porque o pensan, coidan qu´os símbolos son pensamentos e ideia. Unha bandeira pode sere faro que guíe, mais pra qu´o sexa é perciso qu´os que camiñan, os pelegrinos que van cos pés dispidos, seipan que a bandeira non é outra cousa qu´un signo, que leven a ideia repersentada no mais fondo da y-alma.” (ANT, nº 18, 10.5.1917).

			Entre as case cen doantes, houbo unha entrega de 150 pesetas pertencente a “800 donas de Sada”, cuxos nomes non se consignan. Unha nota breve, “Unha carta exemplar. Oitocentas mulleres galeguistas”, asinada o 29 de maio de 1918 por cinco representantes daquel colectivo sadense –Laura Prado, Secundina García, Manola Bermúdez, María García e Rosario Fernández– sinalaba que, unha vez enteiradas da colecta iniciada pola IF da Coruña para o fin indicado,

			“... as donas e mozas d´esta vila, encravada nas ridentes Mariñas, queren que dos fíos que han de compoñer o grorioso pano, haxa algúns que sexan donados por nós. 

			Enviamos, pois, esas cento cincuenta pesetas e mail-a lista de suscrición; e facemos ferventes votos porque esa bandeira azul e branca, símbolo da nosa terra, sexa escentilada por un sol de groria e que n-un porvir non lonxano agarime a unha raza redimida, libre e orgulosa de sentirse enxebremente galega.

			Saude e patria.” (ANT, nº 57, 10.6.1918)

			Pola súa parte, as cigarreiras coruñesas que facían parte do Montepío “Las Laboriosas” apoiaron a idea con 73.40 pesetas, produto do colleitado polas obreiras, cuxa presidenta, María Villares Calza, fixo a entrega ao primeiro conselleiro irmandiño. Un xesto ao que o voceiro ANT se refería como un “fermoso trazo de patriotismo”. 

			Carmen Díaz Varela e outras doantes

			Coñecemos datos moi fragmentarios dalgunhas integrantes da listaxe de doantes e, infelizmente, só a través da biografía dos seus compañeiros de vida cos que, con certeza, deberon partillar ideais. É o caso, por exemplo, de Carmen Díaz Varela e Otero (1874-1934), que desenvolveu a súa vida ao lado do dirixente irmandiño e militante do PG, Manuel Banet Fontenla. Banet casara na Coruña, de onde era natural, con Carme Díaz Varela en marzo de 1899 e o matrimonio tivo numerosa descendencia: Manuel, Carmen, José-María, Luís, Pilar, Fernando, María, Enrique, Emilia, Elvira e Carlos. Dúas fillas, Pilar e María, tamén doaron para a bandeira da IF herculina.

			Pouco despois de uniren as súas vidas e unha vez conseguida a praza de notario, residiron moitos anos en Monforte, onde Banet fundou, en xuño de 1916, a IF. En 1930 trasladáronse a vivir a Compostela. Dez anos máis tarde, A Coruña foi o lugar de residencia de Manuel Banet, o “patriarca do galeguismo compostelán” –como o denominaba ANT en 1933, cando publicou o folleto A prol do Estatuto–, mais xa non estaba ao seu lado a compañeira porque Carmen Díaz morreu o 2 de febreiro de 1934. Aínda que non podemos ofrecer máis datos biográficos, cando menos, si podemos porlle rostro.1 

			Tamén estaban naquel grupo as irmás Amalia e Ramona Tettamancy, que obtiveron o título de Mestra Superior na Escola Normal de Maxisterio da Coruña en 1914 –nunha promoción onde coincidiu con outras irmandiñas como Pilar Durán e Carmen Parga, das que tamén se fala neste libro–. Amalia exerceu a profesión en diferentes centros escolares: en 1926 rexentaba a escola de Alón-Santa Comba. O seu pai, o historiador Francisco Tettamancy, foi un dos fundadores da IF da Coruña, polo que as irmás Tettamancy viviron na casa nun ambiente inzado de espírito irmandiño.

			Outra das primeiras irmás da fala que fixo a súa doazón para a bandeira foi Avelina Guillemet –na relación figura como “Guillermé”–, unha coruñesa falecida en outubro de 1918, que deixou fondo pesar na agrupación coruñesa, a xulgar polo sentido obituario  que se publicou:

			“Unha triste nova chegou a nós: a da morte de Avelina Guillemet. Era ista unha das boas irmás da Fala. Unha señora, d´excelentes prendas persoaes, que tiña moitas simpatías na Cruña.

			Ela foi das primeiras donas que veu as nosas filas cheia d´entusiasmo. Sintía por Galicia un amor moi grande; namoráballe a redención da Patria asoballada. Sempre honraba con a sua presencia todos os actos galleguistas.

			O nome lumioso de Avelina Guillemet terá no corazón dos irmáns da Fala un culto perenemente alceso. Sobre a sua foxa ceibaremos froles.

			Ao seu esposo, ao seu digno compañeiro, tambén irmán noso, o señor Abruñeiras, dámoslle un pésame saído do fondo da alma. Con éle sintimos a perda irreparable, e con ele a choramos. Unha lembranza inesquecente para a boa irmá.” (ANT, nº 70, 25.10.1918).

			Casos semellantes son os de Luísa Souto González, Sofía Domínguez Fernández2, Eudosia Álvarez, Pilar Castro Iglesias, entre outras doantes, esposas de Xesús Culebras Rodríguez, Antonio Valcárcel, Ramón Cabanillas e Federico Zamora respectivamente, nomes que a historiografía androcéntrica apagou. Malia se identificaren coa iniciativa que deu pé á subscrición e viviren ao lado dos seus compañeiros a angueira común de traballar pola Terra, as súas traxectorias vitais seguen sendo ignoradas nesta altura. 

			Da extensa relación nominal a que nos referimos, puidemos reconstruír algúns perfís biográficos, máis ou menos completos, que se poden ler en diferentes capítulos deste libro. Neste primeiro lembramos unha profesora de Música e Canto durante 45 anos, que se dedicou ao cultivo e divulgación da música galega –un dos obxectivos das IF– toda a vida. Unha muller nacida e criada nun ambiente cultural e intelectual de fondo compromiso con Galiza, Concepción González Varela, a segunda esposa  de Manuel Lugrís Freire. Antes de casar co sadense, a coruñesa xa tiña encamiñada a súa carreira académica e artística. Resulta sorprendente o esquecemento desta galega, da que nos ocupamos por primeira vez no Simposio celebrado en Compostela en novembro de 2016, con motivo do centenario das IF, cuxos relatorios foron publicados no libro Repensar Galicia. As Irmandades da Fala (2017). Sobre ela apenas había nada escrito –algunhas notas necrolóxicas e unha breve semblanza de Naya Pérez– e, afora escasas excepcións, cando aparece o seu nome na prensa ou nas biobliografías sobre Lugrís Freire, figura como Purificación ou Pura. 

			Concepción Josefa Teresa González Varela

			Nacida na Coruña o 22 de setembro de 1874, procedía dunha familia ilustrada, amante da Galiza, que residira algún tempo en Cuba. O pai, Cipriano Secundino González Valdés, natural de Padrón, licenciado en Medicina e subdirector de telégrafos, na súa estadía en Cuba fixo parte do comité xestor que botou a andar o Centro Galego da Habana (1879), de cuxa primeira xunta directiva foi vicepresidente, institución que o utilizaba como “correo” para enviar achegas económicas dos residentes na illa para o sostemento físico de Rosalía de Castro. Morreu en 1896 en Compostela. A nai, Patrocinio Varela e Abella, morreu en 1921 tamén en Santiago, de onde era natural e onde a familia viviu nalgúns períodos, como tamén en Madrid e A Coruña. Tiveron catro fillos: Secundino, Dámaso, Urbano e Concepción. O máis coñecido, aínda que abondo esquecido na actualidade, é Urbano González Varela (1868-1906) –pintor, escritor, redactor artístico de La Voz de Galicia e primeiro presidente da Asociación da Prensa coruñesa–, que  foi un dos  integrantes da “Cova Céltica”, entre os que estaba o seu amigo Manuel Lugrís Freire, máis tarde o seu cuñado.

			Foi na cidade natal onde Concepción González se formou con Canuto Berea, director de orquestra, violinista, pianista, profesor e compositor. Unha das súas dedicacións profesionais como pianista foi o ensino e, entre o seu alumnado, estaba Concepción González,  que, posteriormente, cursou estudos na denominada “Escuela Nacional de Música y Declamación” de Madrid, primeiro por ensino ordinario e, unha vez trasladada a familia á Coruña (febreiro de 1890), por ensino libre, como acreditan os documentos consultados.3

			A súa carreira musical foi moi brillante. O documento que certifica o historial académico, entre 1888 e 1890, mostra a excelencia da súa carreira musical (vid. Anexo). Fixo os exames de ingreso como alumna da Escola de Música en setembro de 1888 e aprobou tres anos de solfexo e catro de piano. Nas convocatorias de 1889 e 1890, cursou 5º e 6º de piano e catro cursos de Harmonio con notas excelentes e, nos concursos públicos a premios, obtivo por unanimidade do tribunal o segundo premio no ensino de piano (xuño de 1889) e o 2º premio no ensino de Harmonio, tamén por unanimidade (xuño de 1990).

			O certificado non inclúe outros datos da súa carreira mais, en El lucense: diario católico de la tarde (2.7.1891), hai un breve solto xornalístico que di: “En el Conservatorio Nacional de Música han obtenido premios de piano la señorita Pura González de La Coruña y María Luengo, de Santiago”. Un ano máis presentouse ao concurso de premios porque na década de 1890 debeu dedicarse exclusivamente á música e, inclusive, participar como concertista en diversos actos. Hai constancia dalgunhas actuacións públicas, por exemplo, en Compostela –residencia da familia despois da Coruña–, onde o 24 de xullo de 1893 tivo lugar unha velada literario-musical no Teatro Principal coa finalidade de achegar os recursos económicos necesarios para erixir unha estatua en Ourense á penalista ferrolá Concepción Arenal: “Seguidamente la Srta. Pura González ejecutó en el harmonium varias composiciones, que fueron ruidosamente aplaudidas por la concurrencia, que así premió a la joven artista” (EEG, 29.7.1893). No programa, días antes, o mesmo xornal anunciaba: “(a) Sonata: Andante. (b) La Zambra: Escena morisca. (c) “Wals brillante de salón, al harmonium, por la Srta. Pura González, primer premio del Conservatorio”.

			En outubro de 1899 foi nomeada Profesora Especial de Música e Canto na Escola Normal Superior de Mestras da Coruña, posto en que permaneceu até a data de xubilación, o 23 de setembro de 1944. Case toda unha vida, 45 anos, centrada no ensino da música, que facía parte, e parte importantísima, da súa vida (vid. Anexo). Na Escola Normal coruñesa foi a mestra de varias irmandiñas: Elvira Bao Maceiras, con quen mantería anos despois unha excelente relación amistosa, Pilar Durán Fariña, Carme Parga Rodríguez, Amalia e Elvira Tettamancy, entre outras. 

			No desempeño da profesión, ademais de impartir aulas o seu nome figura en todo tipo de actividades académicas e formativas organizadas polo centro en que desenvolvía o seu maxisterio, dirixido nun período moi prolongado no tempo por unha pedagoga moi recoñecida, Mercedes Tella Comas. O nome de Concepción González estaba non só nos tribunais de oposicións de Música, actividade inherente ao seu cargo docente, senón tamén nos cursiños de perfeccionamento para a selección do Maxisterio, impartidos unicamente por unha inspectora e dúas profesoras, unha delas a pedagoga musical que lembramos. Mais tamén estaba na recepción ao profesorado e alumnado da Escola Normal de Pontevedra que fixera unha viaxe instrutiva á Coruña (1925) e noutro tipo de actos culturais ou académicos. As imaxes gráficas sitúana con Celia Brañas –profesora da Escola Normal–, na toma de posesión de Castelao como numerario da Real Academia Galega o 24 de xullo de 1934, sendo presidente Manuel Lugrís.

			A nivel persoal, tras o casamento con Lugrís Freire o 15 de agosto de 1902, tivo cinco fillos: Manuel (1903), Secundino e Pilar (1905, xémeos), Urbano (1908), o grande pintor surrealista, e Purificación (1909). Aínda que debeu abandonar a carreira de concertista nos teatros, que iniciara con éxito, a súa vocación pola música sempre a acompañou. E como amaba profundamente a súa terra dedicouse ao cultivo e divulgación da música galega, polo que foi nomeada académica correspondente da Real Academia Galega en febreiro de 1907, xunto á compositora Eugenia Osterberger e Esperanza García.

			Tampouco deixou nunca a execución nas veladas literario-musicais que tiñan lugar na súa casa e nas que interpretaba co piano, ou co harmonio que pertencera a Pascual Veiga, fermosas melodías que chegaban ao corazón das persoas que escoitaban. Segundo recorda Elvira Varela Bao, a súa familia e a de Lugrís-González eran como irmás. Ao seu pai, Bernardino Varela sempre lle tocaba, porque lle gustaba moito, a canción de Solveig, de Edvard Grieg.

			Hai varias referencias a esta actividade. Poucos días despois da voda, reuniuse na casa dos Lugrís-González un grupo de socios da Liga Galega para obsequiar o etnógrafo portugués José Leite de Vasconcelos. A festa, consagrada ao ilustre lusitano, transcorreu entre música e literatura:

			“Fueron los concurrentes Murguía, Pondal, Martínez Salazar, Tettamancy, Urbano González, Lugrís Freire, Vaamonde, Carré y Salinas.

			El Sr. Leite de Vasconcellos, obsequiado expléndidamente (sic) por los dueños de la casa, se regaló escuchando bellas poesías de Rosalía de Castro, Pondal y Lugrís y escogidos trozos de música de la terriña, que ejecutó al armonium con delicadeza exquisita y maravillosa precisión la esposa del Sr. Lugrís, hermana de nuestro querido compañero Urbano González.

			Todos los concurrentes aplaudieron con entusiasmo a Pura González, que es una verdadera artista.”4

			Aquelas veladas –en San Andrés, 200 e antes en Feixóo, 5– eran ben coñecidas na Coruña. Nunha imaxe gráfica de xuño de 1913 (VG, nº 41), de pésima calidade para a reprodución, aparece Concepción González –”artista de saber e de facultades asombrosas”– ao piano co seu home, Francisco Tettamancy e tres fillos escoitando a execución de diferentes obras musicais. Con motivo da lectura dunha nova peza teatral de Lugrís, O pazo, reuníronse na súa morada, en decembro de 1916, amigos, artistas, afeccionados á arte, que tamén escoitaron os versos de Eladio Rodríguez González, autor que preparaba un novo libro. Noutra ocasión, e como primicia, deuse a coñecer a nova produción poética de Lugrís, Ardencias, antes da súa publicación. Entre “significados académicos e homes de letras”, non faltou a actuación de Concepción González: 

			“La sesión literaria habida en la morada del Sr. Lugrís, tuvo un epílogo musical brillantísimo, pues la digna esposa del vate ejecutó en el órgano, de modo magistral, algunos trozos de música clásica regional, que fueron muy aplaudidos.” (EC, 18.3.1927)

			Outras referencias á súa persoa aparecen en publicacións sobre o seu fillo Urbano Lugrís: Antón Patiño (2007: 30-34) fala da auténtica fascinación que o pintor sentía pola nai e di que foi ela a que o iniciou na súa afección pola música. Di tamén que lle puxo o nome de Urbano polo seu irmán, Urbano González Varela. 

			Temos o convencemento de que esta muller foi decisiva na traxectoria de Lugrís. Porque, tras a morte da primeira esposa en 1899, a cubana Concepción Orta Iglesias, o sadense entrou nunha profunda depresión. Segundo o seu neto Manuel Lugrís Rodríguez (2006: 64, 66, 75), tras casar con Concepción González tentou refacerse e encontrou no activismo público unha razón de ser na súa vida, que xa era unha realidade tras o novo casamento. E manifesta que o traballo, o lar, os amigos e a actividade que non cesaba, foron motivo de satisfacción para o escritor, que creou un “universo especial co seu contorno familiar”, unha vida que o enchía de felicidade, cos paseos, excursións e visitas didácticas que facía coa familia á zona de Monte Alto, a preferida.

			A Concepción dedicou Lugrís Freire a súa peza dramática Mareiras (1904). Cando se achegou a morte –lembrou o neto–, o piano da súa muller era o único consolo, así como a visita de amigos como Jenaro Marinhas del Valle. E, naquelas tardes de melancolía, pedíalle á compañeira que eliminase do repertorio a “Negra Sombra”, “que lle abouxaba a alma nunha mestura de saudade profunda e dor”.

			Concepción González Varela morreu o 30 de xaneiro de 1958. 

			Lembramos, así mesmo, que entre as doantes para a confección da bandeira galega da IF estaban as súas fillas, Pilar e Purificación Lugrís González, e Socorro Lugrís Orta –nacida do primeiro matrimonio do irmandiño sadense5–, que exerceu o maxisterio en Sobrado e morreu en 1957. 

			Unhas notas de lembranza sobre Jacinta Landa Vaz

			Na listaxe que enviaron as 800 mulleres de Sada posibelmente estivese Jacinta Landa Vaz, a compañeira de Xoán Vicente Viqueira. Segundo información de José Luís do Pico Orjais –coautor dun excelente traballo, O legado sonoro de Jacinta Landa Vaz. Galiza, Portugal e Extremadura (2017)–, tanto ela como a súa cuñada, María Luísa Viqueira López-Cortón, colaboraban co grupo de irmandiñas de Sada, información que lle foi transmitida polos descendentes da familia Viqueira-Landa. Non resulta estraño porque a familia vivía entre a Praza de Pontevedra da Coruña o Pazo de Vixoi (Bergondo), non lonxe de Sada. No libro citado, recupérase o legado sonoro de Jacinta Landa que gravou en 1958, cando xa levaba case vinte anos no exilio mexicano. Os rexistros sonoros da estremeña conteñen folclore popular de Galiza, Estremadura e Portugal. No que di respecto a Galiza, Do Pico Orjais (2017: 55) sinala:

			“Os registos realizados no exílio por Jacinta são, por si próprios, um acervo valioso pelo simples fato de se tratar de gravações pioneiras, assim como de uma herança intergeracional caracterizada, em partes iguais, por carinho e dignidade. Não se precissaria de mais (...). Contudo, resulta que o legado de Jacinta fornece, além de mais, materiais importantíssimos para a história da música galega, para a etnomusicologia e para o reconhecimento musical de um vulto da cultura galega como João Vicente Viqueira. Isto é o que caracteriza o conjunto como excecional.”

			No repertorio galego que a extraordinaria memoria de Jacinta Landa foi quen de reter, hai tres cancións de berce –unha de Viqueira (letra e música) e dúas sobre poemas de Rosalía de Castro– e unha vintena de cantos tradicionais galegos, agrupados baixo o epígrafe “Cancións galegas: A Coruña e a aldea”. Do Pico salienta que, en xeral, o seu galego é moi correcto e con escasos castelanismos.

			Para alén do indudábel valor per se, trátase dun material moi valioso do ponto de vista didáctico para as aulas de diversas materias: música, lingua e literatura, historia... Non hai que esquecer que Jacinta foi docente tras se trasladar a Madrid despois da morte do seu home. Canto á lingua galega, non era para ela en absoluto allea pola súa procedencia materna  portuguesa. Por iso, ao escuitarmos cantar Jacinta Landa, non sorprende o sotaque galego que subliña Do Pico ao se referir ás gravacións das cancións. 

			 Jacinta Landa (Badaxoz, 1894-México, 1993), filla de estremeño e portuguesa, realizou os primeiros estudos na cidade natal e o ensino secundario na “Institución Libre de Enseñanza” coa que estivo moi relacionada e onde debeu coñecer o seu home, o filósofo Johán Vicente Viqueira, con quen casou civilmente o 6 de maio de 19176. O casal trasladouse a vivir á Coruña en decembro dese mesmo ano, onde Viqueira impartiu aulas, e aí se iniciou a etapa de inmersión na cultura galega da súa compañeira. Nos sete anos que residiu en Galiza (1917-1924), e nos veráns dos anos posteriores tras a morte do grande filósofo e pedagogo, a familia viviu nun ambiente inzado de galeguismo: Viqueira afiliouse á IF da Coruña, cuxa directiva presidiu, pronunciou conferencias, publicou diferentes textos en ANT, preocupouse polos problemas educativos, defendeu o ensino en lingua galega e a escrita reintegracionista... Identificouse totalmente cos obxectivos das IF. Naquela familia, a única filla que naceu na Coruña en 1918, Luísa –Jacinto e Carme viñeron ao mundo en Badaxoz–, aprendeu a falar e escribir en galego cun material que o propio pai elaborou de forma caseira, un caderno-libro con debuxos e textos para a aprendizaxe do galego. Aprendizaxe que tiña continuidade coa avoa paterna en San Fiz de Vixoi-Bergondo e nos paseos que daba co pai pola horta para ensinarlle a nomear prantas e animais. 

			Jacinta Landa foi muller moi activa naquelas décadas iniciais do século XX, cun perfil emancipado e moderno, que brillou con luz propia polo seu talento e preparación. Malia non termos apoio documental, é indudábel que debeu ter relación coas mulleres da IF da Coruña. Aqueles sete anos foron dunha extraordinaria riqueza nos planos cultural e político, e a actividade feminina para a consecución dos obxectivos marcados polo movemento irmandiño foi unha realidade. Coadxuvando naquel labor estaría Jacinta Landa, con certeza. Muller culta, finalizou a carreira de Maxisterio en 1913 –especializouse no ensino de criaturas cegas e xordomudas–, e emprendedora, como mostrou tras a morte de Viqueira, despois de se trasladar a Madrid, coa fundación e codirección de dous centros coeducativos, “Escuela Internacional Española” e “Escuela Plurilingüe”, destinados a un público infantil e inspirados na “Institución Libre de Enseñanza” (ILE); un experimento educativo único en Europa, cuxa influencia na renovación da vida cultural española caracterizou toda unha época. Colaborou coas colonias escolares organizadas pola Corporación de Antigos Alumnos da ILE en Miraflores de la Sierra e actuou como directora  en 1933 e 1934, xunto a Alicia Ortiz, Luisa Viqueira e o galego Xosé Otero Espasandín.

			Cando se produciu o golpe militar estaba en Galiza, a onde acudía coa familia os veráns. Recluída cos seus fillos, sobriños e familiares de dirixentes da ILE no pazo familiar de Vixoi (Bergondo), case en réxime de semi-clandestinidade, nove meses despois do estoupido militar logrou que un navío militar inglés se achegara á Coruña e conseguise sacalos, aproveitando un acordo da Cruz Vermella para intercambiar nenos e nenas que ficaran lonxe das súas familias por mor da guerra. Baixo a aparencia dunha colonia, saíron da aldea cara Francia doce rapaces e rapazas e Jacinta Landa para desde alí regresar a Madrid coa idea de defender a República. En Madrid organizou coas dúas fillas un centro de acollemento de nenos e nenas que tiñan os pais na fronte ou ficaran orfos. Finalizada a guerra, estivo uns meses en Francia e desde organismos internacionais levou a cabo un traballo solidario, para axudar persoas que estaban ocultas ou en campos de concentración a marchar ao exilio. 

			Instalouse coa familia en México, onde casou con Celestino Mahón, e estivo por un breve período á fronte da sección de ensino primario do Instituto Hispano-Mexicano Ruiz de Alarcón, o primeiro centro fundado polos exiliados, dirixido polo galego Pedro Martul.  Tamén colaborou co “Padroado da Cultura Galega”, foi unha das persoas que custearon o número 3 de Vieiros, segundo figura consignado na propia revista. Quer no respecto pola cultura e a lingua de Galiza, quer nos proxectos pedagóxicos que fundara, quer na actividade asociativa e no seu inequívoco compromiso cos dereitos femininos, Landa Vaz deixou un ronsel de muller progresista, republicana, formada e activa, que quixemos lembrar.

			

			
				
					1		Agradecemos a Enrique Banet a cesión da imaxe da súa avoa para esta publicación. Vid. Anexo

				

				
					2		Unira a súa vida a Antonio Valcárcel en 1915 e morreu nova, en marzo de 1936.

				

				
					3		O noso agradecemento para Manuel Lugrís Rodríguez, neto da profesora, por nos proporcionar os documentos referidos á súa vida académica, tanto en Madrid como na Coruña, algunhas noticias sobre a súa morte e até as copias do testamento da biografada e o poder e licenza marital que lle outorgou Lugrís pouco antes de morrer (estes dous últimos documentos non os incorporamos por consideralos do ámbito persoal).

				

				
					4		“Leite de Vasconcellos. Un puñado de enxebres” (La Voz de Galicia, 3 de setembro de 1902) 

				

				
					5		Lugrís casara en Cuba, en 1895,  con Concepción Orta Iglesias, dunha familia de Pinar del Río, coa que tivo dúas fillas, a primeira morreu prematuramente e a segunda, Socorro, xa naceu na Coruña en 1897, un ano despois do regreso do país caribeño.

				

				
					6		“Mañana por la tarde se verificará el matrimonio civil de la señorita Jacinta Landa Vaz, hija de nuestro querido amigo don Rubén Landa Coronado, con don Vicente Viguzira (sic)” (La región extremeña. Diario republicano, 5 de maio de 1917)

				

			

		

	
		
			Anexo

			Relación de doantes que colaboraron coas súas achegas na confección dunha bandeira galega para a IF da Coruña (ANT, nº 16, 17, 18, 20, 22, 50, 57, 58 e 67-68): 

			Sra. de Vilar Ponte

			Adela Yáñez

			Carmen Vila

			Amalia Vila

			Mercedes Moar

			Elvira Bermúdez

			Ángela Sánchez

			Carmen Franco

			Mª Rodríguez Yordi

			Maruxa Pereira

			Amalia Somoza

			María Deus de Faraldo

			Amalia Tettamaney

			 Ramona Tettamaney

			 Teresa Chao

			Xosefa González

			Loliña Blanco

			Margarita Siñariz

			Avelina Guillermé

			Ramona Pavón

			Mercedes Pavón

			Mary Pardo

			Ánxela Fernández Mouriño

			Pura González de Lugrís

			Mercedes Fernández de Veiras

			Eudosia Álvarez de Cabanillas

			Socorro Lugrís Orta

			Pilar Lugrís

			Pura Lugrís

			Hermitas López

			Amparo Peña

			Florinda Paredes

			Maruxa Basanta

			Sara Riveiro

			Palmira López

			Ánxela Ruibal

			Maruxa Palazuelos

			Africa Cervigón

			Matilde Díaz Baldricht

			Emilia Díaz Baldricht

			María Luisa Cabanillas

			Sofía Domínguez de Valcárcel

			Francisca Rey

			Carmen Chao Maciñeira

			Clementina Ponte

			María Orosa

			Consuelo Crespo

			Amalia Freire

			Evita Camino

			Consuelo González Sobral

			Maruxa González Sobral

			Natividad Soto

			Clotilde Blanco

			Blanca Roca de Fraga

			Amparo Mariñas

			Dominga Docampo de Varela

			Maruxa Varela de López Torrente

			de Rodríguez Chas

			Maruxiña Rof 

			Elvira Bao Maceiras

			Elvira Iglesias Taboada

			Manuela Zamora

			Pilar C. Iglesias de Zamora

			Maruxa López Lestido

			Zoraida Lores de Morero

			Mariniña López García

			Nieves Ramos de Fernández

			Suscrizón de 800 donas de Sada

			Lorenza Galán

			Rosario Parada

			Maruxa García Anca

			Teresa Galcerán

			Carmen Meléndrez

			Carmen Bao de Gil

			Rosa Martínez

			Sara González

			Anita Durán Otero

			Xosefina Pedroso Casal

			María Balboa López

			María Mouriño

			Hortensia Parga

			Ánxela Blanco Pérez

			Luisa Souto de Culebras

			2. O grupo feminino da Irmandade da Fala da Coruña

			Malia as tentativas de se formaren grupos femininos nas IF de diversas poboacións –e non faltaron numerosos chamamentos por parte de dirixentes irmandiños–, foi o grupo da Coruña o único que tivo existencia real e, sobre todo, moita actividade desde case o primeiro momento, e para algunhas das súas integrantes o activismo a prol de Galiza, da República e dos dereitos femininos só finalizaría coa contenda civil que arrasou con todo. 

			Após a consecución da primeira iniciativa da bandeira, que partiu das coruñesas e que se fixo realidade a través da subscrición aberta a todas as galegas, o paso seguinte foi a constitución do grupo feminino, do que xa hai constancia en agosto de 1918, cando a Asociación de Prensa da Coruña tributou unha homenaxe ao violinista Manolo Quiroga, con actos no pazo municipal e no teatro Rosalía de Castro. Naquel evento colaborou activamente a IF coruñesa e, naturalmente, as mulleres do grupo feminino. As e os irmandiños nomearon o violinista  “Irmán de honra” e fixéronlle entrega dun pergamiño artístico feito por Camilo Díaz Baliño, coa copia dunha pintura de Castelao, a bandeira galega e unha fouce de prata e ouro. Alí, naquela velada nocturna, estaban as mulleres do grupo feminino:

			“Nos ollos do inmenso púbrico brilaba o pranto. E a bandeira de Galicia que no proscenio que ocupaba unha representación da “Irmandade”, composta por donas e siñores, dend´e o comenzo da festa, emprincipiou a ondear no ar, axitada por unhas maus mozas.” (ANT, nº 63, 10.8.1918)

			Previamente, agasallaran Marta Leman, pianista e compañeira do violinista, cun bouquet de flores, con fitas das bandeiras francesa e galega. 

			Se naquelas datas do verán de 1918 xa actuaban como grupo, a directiva que se elixiu o 22 de decembro dese mesmo ano foi, en realidade, a que marcou o punto de partida da súa andadura. Aquel día tivo lugar unha xunta xeral para a escolla da directiva. Chama a atención o acontecido na sesión: quen tomou a palabra foron os compañeiros, non elas. Cómpre sinalar que, naquela altura, a “Irmandade Femenina” coruñesa contaba xa con máis de duascentas asociadas e respondía, segundo as notas xornalísticas, a unha organización perfecta, feita por grupos e distritos.7

			Na designación dos cargos ficaron nomeadas: 

			Conselleira: Josefa Vázquez

			Secretaria: Elvira Bravo (sic). Trátase de Elvira Bao

			Vicesecretaria: Teresa Chao

			Contadora: María Balboa

			Tesoureira: Ermitas López

			Vogais: Micaela Chao, Rosa Martínez, Avelina Fernández, Teresa Fernández, María Miramontes, Genoveva Casal e Avelina Sardina. 

			Após a elección tivo lugar un mitin de carácter autonomista onde pronunciaron discursos Peña Novo, Viqueira, Vilar Ponte, Blanco Torres e Tomás Rodríguez, entre  outros. Ningunha das recén electas na directiva fixo uso da palabra nen tampouco leu “el caluroso mensaje redactado por un grupo de señoras, que fue acogido con grandes aplausos”. Quen si leu aquela mensaxe foi o presidente Peña Novo. 

			Un manifesto de 1918

			Antes ou despois da elección da directiva, os derradeiros días de decembro de 1918, as coruñesas divulgaran en folla voandeira a resposta ao “Manifesto de la Asociación Nacional de Mujeres Españolas” (ANME), que se dera a coñecer nalgúns xornais. Aínda que a  resposta das galegas non leva data, si podemos facer unha aproximación abondo certeira: a ANME fundouse en novembro de 1918 e o seu manifesto publicouse nos xornais o 8 de decembro. Isto sitúa a resposta das mulleres galegas a partir desas datas, unha primeira acción pública, reivindicativa, na liña dos manifestos que outras irmandiñas galegas darían á luz na etapa da República. Vexamos, en primeiro lugar, o manifesto que deu pé á resposta do grupo coruñés.

			A ANME, dirixida os primeiros anos pola empresaria María Espinosa de los Monteros, foi unha asociación que centrou a súa actividade en Madrid mais tamén había asociadas noutros lugares. Tiña como obxectivo a defensa dos dereitos femininos, nomeadamente o voto, mais tamén promoveu outro tipo de iniciativas. Entre elas, o “Manifesto de la Asociación Nacional de Mujeres Españolas”, asinado pola súa presidenta8. Desde Madrid, as asociadas protestaron, “de forma viril e rotunda”, polo que consideraban un atentado á integridade do Estado español porque co disfrace do autonomismo –engadían–, queríase encubrir unha intención perturbadora e separatista para independizar Vasconia e Cataluña. Por iso rexeitaban o “ideal separatista” –que é “de índole morbosa e esixe unha terapéutica enérxica”–, e chamaban ás vascas e catalás para conservaren “san e diáfano o sentido común” e ás castelás, aragonesas, andaluzas, valencianas, estremeñas, leonesas, galegas, asturianas e murcianas para protestaren polo que podía significar tal “dislocación nacional”, e solicitaban a súa adhesión. (Vid. Anexo)

			A resposta das irmandiñas coruñesas non se fixo agardar. Co título “Habla la mujer gallega. Respuesta a un Manifiesto”9, a declaración está asinada “Por la Sección Femenina de las “Irmandades da Fala” de Galicia”, sección inexistente mais, talvez, con esta fórmula querían darlle máis forza á resposta (vid. Anexo). Como non quixeron ser xordas a aquelas voces chegadas desde Madrid, posicionáronse de forma taxativa ante a citada declaración: tras negaren a unidade española, o centralismo e españolismo a que aludían as asociadas da ANME, opinaban que Cataluña e o País Vasco reclamaban o que por lei natural lles correspondía, igual que Galiza á que nen se aludía. Mostráronse decididas defensoras das aspiracións autonomistas dos pobos vasco e catalán e uníanse aos seus ideais para solicitar o recoñecemento da personalidade e soberanía galegas. E finalizaban:

			“Galicia no espera nada de Madrid, de sus gobiernos de pandillaje ni de su política torpe y mezquina. Ha vivido largo tiempo en el olvido y aún en el desdén, en la más absurda de las postergaciones, y nosotras ante el inicuo abandono hemos vertido muchas lágrimas sin la solidaridad de un corazón amigo, mientras vosotras, señoras, os sentiais halagadas en las soirées cortesanas, acaso de brazo de quienes nos reducían a condición de esclavos, o repartiais sonrisas desde los palcos en las taurinas fiestas nacionales.”

			Activismo militante

			Malia a súa proxección pública ser moi limitada comparada coa dos compañeiros, o compromiso e activismo militante deste grupo non foi en absoluto irrelevante: nunha asemblea da Irmandade para protestar polo fusilamento das labregas de Sofán e pedir responsabilidade para os culpábeis, tras falar Peña Novo e representantes de diversas sociedades, houbo unha intervención dunha integrante da sección, aínda que non se di o nome. O tratamento da noticia resulta sorprendente:

			“Pero a nota mais simpática douna unha señorita que falou en nome da seición femenina da Irmandade. Esta siñorita, nova e fermosa, co´as meixelas roxas e os seus ollos conqueridores escintilantes efeito da xenreira que sintía, espresou a dor das mulleres dinas ante o fusilamento das irmás labregas na aldea de Sofán. Foi moi gabada.” (ANT, nº 82, 25.2.1919)

			Iso de ficaren no anonimato cando actuaban como os seus compañeiros en eventos políticos ou doutra índole, ou seren nomeadas como colectivo en lugar de subliñar individualidades, é un feito moi habitual da prensa da época, o que dificulta moito a investigación sobre as mulleres. O grupo de que nos ocupamos tivo unha presenza activa en eventos de diferente teor mais non sempre coñecemos con detalle as súas intervencións nen os seus nomes porque eran citadas como grupo ou innominadas. Mais o certo é que, das biografías dalgunhas irmandiñas coruñesas que puidemos ir reconstruíndo, despréndese que foron mulleres adiantadas ao seu tempo, en pensamento e acción. 

			Sabemos, por exemplo, que alén de propagandistas, de recadaren fondos para a bandeira, de protestaren polos fusilamentos de Sofán, de elaboraren material propio e asinaren manifestos, de percorreren vilas e cidades co cadro artístico da IF para encenar textos galegos da época, textos portugueses e adaptacións de autores estranxeiros –véxase capítulo VI centrado na actividade teatral–, de colaboraren na creación das “Escolas de Insiño Galego”; sabemos, igualmente, que estiveron presentes e participaron na velada necrolóxica en lembranza de Curros Enríquez, Eduardo Pondal e o mestre Chané, celebrada en marzo de 1919, na que Rosa Martínez, Esther Carballo e Luísa Castelo leron composicións dos dous poetas lembrados. Tampouco deixaron de acudir á festa anual de recordanza da fundación das Irmandades, que tiña lugar no souto de Elviña onde se celebraba unha romaría moi concorrida, con bailes, cantos, xogos tradicionais: “Unha xornada enxebre, chea de ledicia e irmandade na que se rindiu un novo culto d´amore á meiga natureza nai nosa e un novo éisito para a santa causa do nazonalismo galego” (ANT, nº 92, 15.6.1919).

			Con motivo dunha viaxe a Compostela para representaren A man de Santiña e San Antón o casamenteiro no Teatro Principal e máis para interviren nun acto político Antón Vilar Ponte e Elvira Bao, as irmandiñas coruñesas tamén fixeron acto de presenza na igrexa de San Domingos para colocar flores nos mausoleos de Rosalía e Brañas; estiveron así mesmo ao pé da tumba de Lois Porteiro, acompañadas por algúns membros da Xuventude Nazonalista de Santiago, organizadora do acto.10

			 Houbo outras ocasións, documentadas, da súa asistencia a actos políticos, como a do mitin celebrado en febreiro de 1919 no teatro Alfonsetti de Betanzos. Desde A Coruña viaxaron socios e socias da IF para asistir a aquel comicio mais os que falaron foron os seus compañeiros, Xosé Ares, Blanco Torres, Villar Ponte e Peña Novo, non elas. 

			O grupo adheriu á III Asemblea das IF (Vigo, 1921) mais a presenza física nestes actos asemblearios non chegaría até anos despois, cando  o grupo feminino do Partido Galeguista de Ourense participou nas deliberacións da III e IV Asemblea do PG en 1934 e 1935, respectivamente, que contou coa intervención moi aplaudida, da secretaria do grupo, Mercedes do Campo, como salientamos no capítulo XIII. 

			Nalgúns eventos tamén foron utilizadas como “floreiros”: con motivo da viaxe á Coruña de varias personalidades portuguesas, o 4 de setembro de 1921, as IF da Coruña e doutros lugares agasallaron cun xantar o doutor Leonardo Coimbra, o poeta Alexandre de Córdova e os artistas Peralta e Octavio Sergio. Houbo intervencións de Quintanilla, de Lugrís Freire e dos portugueses, como informou puntualmente o voceiro irmandiño, que engadiu esta pérola: “A este xantar concurriron algunhas donas da “Irmandade Femenina” para darlle compaña â distinta esposa do eminente autor do “Creacionismo”. (ANT, nº 147, 15.9.1921)

			Malia non teren voz nos actos celebrados na constitución da propia sección e malia ficaren diluídas, en ocasións, no sintagma “unha muller”, “unha señorita”, o grupo preocupouse pola situación laboral das mulleres e recolleu datos estatísticos dos traballos das galegas e dos seus salarios coa finalidade de os analizar e propor solucións. E como a situación das inmigrantes naquela altura era verdadeiramente lamentábel, a sección acordou dirixirse aos centros galegos de América para lles solicitar a protección para elas, como se pode ver en “A Irmandade feminina. Traballos patrióticos”, que se reproduce en Anexo. 

			Os primeiros anos de existencia da sección feminina coincidiron cunha serie de artigos  e soltos informativos nas páxinas do voceiro nacionalista ANT en que se aplaudía a loita das mulleres polo recoñecemento dos seus dereitos, sinalábase a necesidade de organizárense como colectivo e o patriótico labor que estaban realizando os cadros de declamación –”de grandes resultados sobor todo no que se refire ao idioma”– e de maneira especial as mulleres... En “A libertade para as nosas mulleres”, o redactor anónimo do texto escribía:

			“A guerra trai a pos déla o reconocemento dos direitos da muller.

			Este reconocemento já é un feito en Inglaterra e noutras nazóns.

			Os galeguistas que pidiron sempre aquele reconecemento para as mulleres na sua Terra, hoje voltarán a traballaren para conquerilo.

			Lois Porteiro, Peña Novo, Quintanilla e Villar Ponte en moitos dos mitis en que teñen falado, dixeron dirigíndose ás donas, néstes ou semellantes termos:

			“Nós, en troque de verbaismos retóricos e valdeiros, vos saudamos mulleres galegas, dicíndovos que tedes direito a que se reconozan vosos direitos, pois noutras regiós da España serán o que sejan, mas na nosa a muller, sobre todo no campo, na costa e na mariña, coase que sempre adoita ser verdadeiro cabeza de familia e verdadeiro traballador da terra, como o home. Polo mesmo, nada mais absurdo, nada menos igoalitario e menos razoabre que aquele que temos que desfacer de presa. Mais dona de senso práitico a muller que o home, véndose ela en posesión de direitos legales, en Galicia, facería cambiar a vida rural fondamente. Non pode seguir en pe, por moito tempo, semellante injustiza.” (ANT, nº 72, 15.11.18).

			Entre o recoñecemento dos dereitos que demandaban, estaba o do voto. En “Unha esperanza. A muller e os seus direitos”, o betanceiro Xosé Vía Golpe reclamábao, porque segundo argumentaba: “Non se concibe como a muller estivo sin direitos durante tantos séculos: ¡qué razón hay para que ela, que é un ser espritoalmente mais grande que-o home, esteña considerada n´isa inferioridade!” (ANT, nº 111, 25.1.1920)

			A IF coruñesa estaba considerada como a alma máter de todas as demais11 e desde Arxentina, en maio de 1919, comunicábase a creación dunha nova, continuadora da finada sociedade “Terra”, que sería “unha reprodución exacta das constituídas en Galicia”. Segundo a publicación, o verdadeiramente interesante e excepcional, era o grande número de mulleres que se estaban inscribindo como socias e a elas, a tan exemplares patriotas –engadía o correspondente– se debían moitas iniciativas para o maior éxito da entidade.12

			A creación da sección feminina da IF-Coruña foi un estímulo para outras agrupacións tentaren crear a súa, como aconteceu na Estrada e Betanzos. Mais non chegaron a formarse, malia a Irmandade de Betanzos facer un chamamento para animaren as mulleres a creala: “Os nosos amigos de Betanzos espallaron unhas follas imprentadas nas que fan un chamamento ás mulleres d´aquela vila para que constituian unha seición feminina da “Irmandade da Fala”, siguindo o exempro da Cruña”. (ANT, nº 84, 25.3.1919)

			Coa ditadura de Primo de Rivera, o movemento irmandiño tivo que recoller algunhas velas e frear o movemento expansivo, aínda que algúns coros populares e agrupacións teatrais seguiron coas súas actuacións e o proxecto editorial de Ánxel Casal botou a andar con éxito, mais todo pasaba pola peneira da censura. Como refire Emilio Insua (2016: 526), a Irmandade coruñesa ficou na práctica “como único referente organizado e actuante do nacionalismo galego, en actitude de clara resistencia e oposición a todo o que significaba a Ditadura”. Porén, os seus socios e socias non escaparon á vixilancia policial: é coñecido un informe de 7 de abril de 1928, en mans da Dirección Xeral de Seguridade, que recuperou Luís Lamela e deron á luz Dobarro e Vazquez Souza na biografía sobre Ánxel Casal (2003: 456-458). Entre as noventa e unha persoas anotadas nunha listaxe de membros daquela Irmandade, con indicación do nome, idade e domicilio, figuraban dezaseis mulleres: Elisa de Fernando, Ángela Bidegain, Dolores Castro de Abelaira, Pilar Castro de Zamora, Juana Lacruz Varela, María Deus de Faraldo, Josefa Gómez, Eulalia Labora, Rosa Martínez Patiño, María Miramontes de Casal, Carmen Meléndrez, Tulia Meléndrez, Mercedes Pavón, Hermitas Pavón, Delfina Rodríguez e Elisa Sueiras de Pita. Nomes de afiliadas a sumar aos daquela directiva de 1918 e a outros que talvez se nos escapan, por carecermos de listaxes, como Sara Riveiro e Antonia Pardo Méndez, que si tiñan o carné irmandiño. 

			Pouco e pouco imos sabendo que na acción social, cultural e política, tamén estaban elas, as irmandiñas, porque ese mantelo tan opaco que apenas deixou pasar unha raiola de luz sobre vidas e traxectorias femininas, foinas envolvendo até chegarmos ao seu centenario, hai tres anos. Porén, nesta efeméride, apenas se avanzou no coñecemento sobre a súa presenza nas entidades irmandiñas e moito menos en perfís biográficos.  

			Neste repaso por algunhas actividades daquela sección e polos nomes das integrantes, non citamos aínda á que foi figura fulcral, inspiradora de moitas iniciativas e (co)fundadora do grupo, Micaela Chao Maciñeira, a quen lembramos a continuación.

			Micaela Chao Maciñeira

			Cando se constituíu a “Hermandá dos Amigos d´a Fala” o 18 de maio de 1916, reuníronse no local da Academia Galega homes moi coñecidos na Galiza –Lugrís Freire, Oviedo Arce, Vaamonde Lores, os irmás Vilar Ponte, Iglesias Roura, Fernández Mouriño, Martínez Morás, Alejandro Barreiro, entre outros– mais só unha muller fixo parte daquel grupo fundador, Micaela Chao, unha irmandiña de curta e intensa vida que pulou pola creación do grupo.13 

			Micaela Chao, que naceu en Susavila (Ortigueira) en 1892, marchou coa súa familia a Cuba e alí recibiu instrución como as súas irmás Teresa e Carme e os irmáns Juan e Antón. É moi posíbel que se formasen nun dos centros máis prestixiosos da Habana, o “Plantel Concepción Arenal”, onde exerceu a mestra mindoniense Andrea López Chao, e onde se formaron outras galegas de ascendencia, como a xornalista e escritora Mercedes Vieito Bouza e a concertista de piano Aida Riveiro Concejo. Aquel centro, alén do ensino preescolar e primario, tiña unha Academia de Belas Artes e outra de Música. Os irmáns  e as irmás Chao Maciñeira tiñan formación teatral e musical, como mostraron na velada inaugural da “Sociedad Gallega de Declamación Rosalía de Castro” e nas celebradas no local social da IF coruñesa.

			Con Mercedes Vieito, filla da emigración cuxa traxectoria se recolle noutro capítulo deste libro, iniciou Micaela a súa relación co teatro, con motivo da inauguración da sociedade citada, a noite de Reis de 1909 no teatro Tacón da Habana (VG, nº 3, marzo 1909). Co retrato de Rosalía presidindo o escenario e os palcos engalanados coas cores das bandeiras galega e cubana, representouse un “Apropóseto” escrito por Mercedes Vieito, que tamén pronunciou o discurso de presentación. Naquela función encarnaron os seus papeis, “coa sabedoría dos verdadeiros mestres”, Micaela e Tereixa Chao, ao lado doutras actrices e actores. Os irmáns Xoán e Antón Chao Maciñeira tamén fixeron gala dos seus coñecementos musicais e teatrais no mesmo evento. 

			Pola relación da

Outra imaxe de Concepeién Gonzélez Varela. (Arquivo familiar)

Imaxe da voda de Concepcién Gonzilez Varela e Manuel Lugris Freire.
(4gdlia, 0° 23, 1990)

home e unha filla. (VG, n° 458, 1930).

Portada da certificacién de estudos na Escola Nacional de Misica ¢
Declamacién de Madrid, 1891. (Arquivo familiar)

Jacinta Landa ¢ Luisa Viqueira (4 dta.) con traxe tradicional. (Arquivo particular)

Carmen Diaz Varela. (Arquivo familiar)

Jacinta Landa Vaz. (Arquivo particular)

Jacinta Landa no boletin Instituto Plurilingtie, curso 1935-1936. (Arquivo parti-
cular)





